Éles a DiscoverEU program saját weboldala az utazás feltételeivel és a gyakran feltett kérdésekkel.

Az Európai Bizottság szerdán beindította az internetes oldalt, ahol június 12. és 18. között jelentkezni lehet majd a DiscoverEU programra. A program keretében tizenötezer európai fiatal kap majd vonat-, busz-, hajó- vagy különleges esetben repülőjegyet egy oda-vissza útra valamilyen európai célállomásra.

A honlapon felsorolják a pontos jelentkezési feltételeket. A kezdeményezésben azok a fiatalok vehetnek részt, akik:

2018. július 1-jén 18 évesek (azaz 1999. július 2. és 2000. július 1. között születtek);

rendelkeznek a 28 uniós tagállam valamelyikének állampolgárságával;

az internetes jelentkezési lapon megadják a személyazonosító igazolványuk vagy útlevelük számát;

utazásukat az EU 28 tagállamának valamelyikében kezdik meg;

azt tervezik, hogy utazásukat 2018. július 9. és szeptember 30. között kezdik meg;

azt tervezik, hogy legalább 1 napig és legfeljebb 30 napig fognak utazni;

azt tervezik, hogy legalább 1 és legfeljebb 4 másik uniós országba utaznak el;

vállalják, hogy a DiscoverEU nagyköveteként működnek közre.

Külön oldalon megválaszolja az Európai Bizottság a gyakran feltett kérdéseket a programmal kapcsolatban. Ezekből kiderül például, hogy az EU átlagosan 255 euró értékben állja az utazási jegyeket, az utalványt nem lehet átruházni, és hogy a csoportos jelentkezéseket nem személyenként, hanem egy jelentkezésként bírálják el.

Nézze meg az EUrologus tavalyi videóriportját arról, hogy hogyan vált ötletből valóssággá a DiscoverEU:

Több, mint ingyenes utazás

„Ez a program sokkal többről szól, mint ingyenes utazásról: Európa és egymás kultúrájának megismeréséről, illetve elfogadásáról – mondta Ujhelyi István szocialista EP-képviselő, a DiscoverEU egyik fő politikai támogatója az Európai Parlamentben. – Történelmi lehetőséget biztosít az európai értékek megmutatására és megőrzésére. Azon dolgozunk, hogy a következő években az érintett magyar fiatalok száma a háromszázról sok ezerre nőhessen. Javaslom a magyar kormánynak, hogy állami forrásból már most növelje meg a kvóta alapján ránk eső kedvezményezettek számát és egyúttal indítson saját, célzott országkampányt, hogy a többezer európai fiatal Magyarországot jelölje meg egyik úti céljának az InterRail-programban” – fogalmazott Ujhelyi István. Közleményben hozzátette, hogy saját információs kampányt indít a program megismertetése érdekében a közösségi felületeken, és külön levélben tájékoztatja a lehetőségről a magyar középiskolákat is.

DiscoverEU információs oldal: http://europa.eu/youth/discovereu_hu

Gyakran feltett kérdések: http://europa.eu/youth/discovereu/faq_hu

Szóljon hozzá az EUrologus Facebook-oldalán !